Obama gryser en wyser | Rapport
Obama gryser en wyser
Hy word nie meer as ’n Messiaanse figuur beskou wat die wêreld se probleme gaan oplos nie, maar pres. Barack Obama van die VSA is wêreldwyd steeds baie gewild. ’n Sigbaar gryser Obama word vandag in die stad Washington vir sy tweede termyn as Amerikaanse president ingehuldig.Hy kon nie vrede in die wêreld se brandpunte bring nie en het nie veel gedoen om klimaatverandering te stuit of globale ekonomiese groei aan die gang te kry nie. Obama word wel geloof dat hy ten minste nie nuwe oorloë begin het nie en probeer het om verhoudinge met die Moslem-wêreld te herstel, selfs al het hy Al-Kaïda en sy bondgenote aggressief vervolg. Die Amerikaanse publiek loof hom dat hy VSA-troepe aan Irak onttrek het en dieselfde in Afganistan wil doen. Terselfdertyd word hy onder meer gekritiseer omdat hy nie die tronk by ­Guantánamobaai, Kuba, gesluit het nie. “Ek dink hy het ’n paar dinge wyser geword. Hy gaan homself meer laat geld. Hy is bereid om te baklei om die ekonomie aan die gang te kry,” het Curtis Gans, direkteur van die Amerikaanse Universiteit se sentrum vir die studie van die Amerikaanse kieserskorps, gesê. In ’n videoboodskap wat voor die seremonie deur die Withuis uitgereik is, sê Obama: “Die land het al vantevore deur moeilike tye gegaan, maar ons het altyd anderkant uitgekom.” Obama se tweede termyn begin amptelik vandag. Die dag en tyd word deur die land se grondwet bepaal, maar omdat dit vanjaar op ’n Sondag val, word die openbare geleenthede môre gehou, wat ook ­Martin Luther King-dag, ’n Amerikaanse vakansiedag, is. Na verwagting sal tot 800 000 mense môre die openbare seremonie bywoon wat om 11:30 daar begin. Dit is heelwat minder as die 1,8 miljoen tydens sy eerste inhuldiging in 2009. Die popsangeres Beyoncé sal vanjaar tydens die seremonie die volkslied sing. Die aand sal Obama en sy vrou, Michelle, na ’n militêre bal en een vir die publiek gaan. Die Suid-Afrikaanse sangeres Lira is een van die kunstenaars uit Afrika wat die aand sal optree.Saamgestel deur Carien Kruger met behulp van Sapa-AP-AFP, The Telegraph, CNN. share:
GautengProfessional Career ServicesR699 000 - R700 000 Per Year
Senior Design Engineer (Electrical / Manufacturing / Cabling / SAP / Heavy Current) – Gauteng, South
GautengEvolve PersonnelR28 000 - R35 000 Per Month